Tom Behnke (FP), 1999-03-04:
Jeg synes, det var nogle gode svar, vi fik fra både socialministeren og fra justitsministeren, og jeg er glad for den holdning, der er i regeringen til dette spørgsmål.
Jeg er af den overbevisning, at prostitution er kommet for at blive, og jeg tror ikke, at Folketinget - uanset hvad Folketinget så i øvrigt har tænkt sig at vedtage - på nogen måde er i stand til at afskaffe prostitutionen.
Tidligere i dag blev lovforslag nr. L 43 om afkriminalisering af prostitutionen vedtaget netop ud fra den tese, at det ikke er hensigtsmæssigt at stemple de prostituerede som værende kriminelle.
Det, der er behov for, er tværtimod, at man går ind og hjælper.
tager vi udgangspunkt i Fremskridtspartiets grundlæggende politik om den personlige frihed.
Udgangspunktet må være, at vi hver især har ejendomsretten
til vores egen krop.
Det er ikke staten, det er ikke det offentlige, der har ejendomsretten over vores krop, det har vi selv, og hvad vi ønsker at gøre med den, skal vi i øvrigt have lov til at gøre.
Men det gælder kun, når vi taler om den frivillige prostitution, og der er jo ikke kun frivillig prostitution her i landet.
Der er ganske mange tilfælde, hvor der ikke er tale om frivillig prostitution.
Skal vi starte fra en ende af, er en af de ting, vi i Fremskridtspartiet er glade for blev slået fast med lovforslag nr. L 43 om afkriminalisering af prostitution, at man samtidig sagde, at når den prostituerede er under 18 år kriminaliserer man kunden og siger: Det vil vi simpelt hen ikke acceptere, det vil vi ikke acceptere under nogen omstændigheder!
Når der er tale om prostitution, afkriminaliserer man kun de personer, der er myndige, og derfor var vi i Fremskridtspartiet glade for, at man også på det punkt lavede en opstramning over for kunderne. Så er der de prostituerede, som er prostituerede på grund af misbrug, hovedsagelig narkotikamisbrug, og der har vi i Fremskridtspartiet slået et stort slag for, at den type prostituerede skal hjælpes.
De skal have langt mere hjælp, end de får i dag, og det gælder i øvrigt alle, der er narkomaner.
Der er ingen tvivl om, at hvis man kunne få dem ud af deres narkotikamisbrug, ville de også med det samme være ude af prostitutionen, som på grund af narkotikaen ikke kan kaldes for frivillig.
Så er der de, der uønsket er prostituerede i en kortere eller længere periode på grund af økonomiske vanskeligheder og lader sig prostituere udelukkende for at skaffe penge i en kort eller længere periode.
Der er heller ingen tvivl om, at det er en gruppe, som har behov for hjælp til at få styr på økonomien, så de ikke behøver at være prostituerede af den grund.
En fjerde gruppe er de prostituerede, som regulært er tvunget til at være det, og det strider jo direkte mod det, jeg lige har stået og sagt er Fremskridtspartiets udgangspunkt, nemlig den personlige frihed.
Der er ingen tvivl om, at når vi taler om den tvungne prostitution - altså alfonseri og rufferi - skal der slås meget, meget hårdt ned.
Der skal slås hårdt ned over for de bagmænd, som udnytter andre mennesker til at udføre prostitution.
Det femte punkt er den ulovlige handel med kvinder, menneskesmugling over grænserne med det ene formål, at de pågældende skal prostituere sig.
De er måske endda lokket til landet under falske forudsætninger, og når de så kommer hertil, bliver de tvunget til at være prostituerede.
Det er også et område, der skal gribes hårdt ind overfor; både menneskesmugling og ulovlig handel med kvinder skal der gøres meget mere ved, end der bliver gjort i dag.
Samlet er Fremskridtspartiet tilfreds med, at selve prostitutionen er blevet afkriminaliseret, og Fremskridtspartiet er tilfreds med, at der med regeringspartiernes forslag til vedtagelse lægges op til, at der skal gøres endnu mere end i dag for at hjælpe ufrivilligt prostituerede ud af prostitutionen og gøres endnu mere, for at der kan blive slået ned på de bagmænd, der tvinger andre mennesker til at være prostituerede.
Vi kan altså støtte forslaget til vedtagelse fra regeringspartierne.
Til gengæld kan vi ikke støtte forslaget til vedtagelse fra Kristeligt Folkeparti.
Det er vores opfattelse, at der ikke er brug for, ikke behov for at bekæmpe prostitutionen.
Tværtimod er der behov for, at der bliver ydet en hjælp til de, der er ufrivilligt prostituerede.